"Trebuie să tacă și să mă vadă cum joc finala". Jucătorul de la Borussia Dortmund care a răbufnit după succesul cu PSG
Borussia Dortmund s-a calificat în finala Champions League, după ce a învins-o pe Paris Saint-Germain cu scorul de 1-0, pe Parc des Princes, în manşa secundă a semifinalelor.
Borussia Dortmund, învingătoare şi în tur cu 1-0, a câştigat în Hexagon prin golul fundaşului Mats Hummels (50), dar parizienii pot da vina pe ghinion, întrucât au avut nu mai puţin de patru bare.
Mats Hummels a devenit al treilea cel mai vârstnic marcator din semifinalele Champions League, la 35 de ani şi 143 de zile, fiind depăşit doar de Ryan Giggs (37 de ani şi 148 de zile) şi de Edin Dzeko (37 ani şi 54 de zile).
În finala programată pe 1 iunie, la Londra, pe Wembley, Borussia Dortmund o va înfrunta pe Real Madrid sau pe Bayern Munchen (2-2 în prima manşă, de la Munchen).
Reacția lui Emre Can după succesul cu PSG
Jucătorul de 30 de ani se află la Borussia Dortmund din 2020, după ce a mai evoluat la echipe precum Bayern Munchen, Bayer Leverkusen, Liverpool sau Juventus.
După calificarea în finala Champions League, fotbalistul cu orgini turce a oferit o replică celor care l-au criticat în ultimele luni.
"Sunt atât de mulți oameni care au vorbit mereu despre mine și au spus că nu sunt atât de bun. Acum trebuie să tacă și să se uite la mine, în finală.
Suntem în finală. Suntem o echipă minunată, iar meciurile pe care le-am făcut sunt incredibile. Dacă nu primești niciun gol de la PSG, înseamnă că există calitate", a spus jucătorul Borussiei Dortmund.
Urmăriți SPORT.RO și pe Google News